Telšių geležinkelio stotis

Telšių geležinkelio stotis – geležinkelio stotis šiaurės vakarų Lietuvoje, šiaurinėje Telšių miesto dalyje, Stoties g. 35, atkarpoje Vilnius–Klaipėda. Tai vidutinio dydžio stotis Vilniaus–Klaipėdos geležinkelio linijoje, aptarnaujanti Telšių miesto gyventojus ir jo pramonės įmones. Stotis įrengta šiauriau miesto centrinės dalies, joje stoja traukiniai Vilnius–Klaipėda ir Radviliškis–Klaipėda.

Istorija 

Pirmieji geležinkelio bėgiai Telšius pasiekė 1926 m. – tai buvo nuo Šiaulių pusės, nuo Kužių. Nuo 1932 m. spalio iš Telšių geležinkeliu jau buvo galima važiuoti ir iki Kretingos. Pirmajam traukiniui iš Kretingos pasitikti Telšiuose buvo pastatytas didžiulis puošnus trijų arkų bromas, vainikuotas ilgiausiomis vainikų pynėmis. Užrašytas šaunus plakatas „Per Žemaitiją į platųjį pasaulį!“ Dalyvavo daug reikšmingų svečių.

Telšių stočiai buvo suteikta trečia klasė, ji buvo prilyginta Žaslių geležinkelio stočiai XIX a. 2-oje pusėje tiestoje trasoje. Lietuvos geležinkelių kontekste stotis nebuvo itin didelė, tačiau labai svarbi Žemaitijos regionui. Naujoji trasa Kretinga–Telšiai–Kužiai buvo tiesiama dviem etapais: 1926 m. buvo nutiesta 56 km ilgio trasos dalis Telšiai–Kužiai, o 1930–1932 m. – 71 km ilgio dalis Kretinga–Telšiai.

XX a. pabaigoje suremontuotas stoties pastatas, 2005 m. rekonstruoti peronai.

Šaltiniai 

Telšiai
Telšių rajono savivaldybės geležinkelio stotys